पाएं अपने शहर की ताज़ा ख़बरें और फ्री ई-पेपरडाउनलोड करें
शहर में आधी रात सफेद रंग की कार को बार-बार चौराहों से निकलते देखने पर पुलिस को संदेह हुआ। कार को रोकने का प्रयास किया तो वह स्पीड़ बढ़ाकर भागने लगे। पुलिस ने भी घेराबंदी कर पीछा किया, लेकिन कार सवार एक घंटे तक पुलिस को छकाते रहे। आखिर में मुरार की गणेश कॉलोनी में कार को पकड़ा गया। कार से कूदकर भाग रहे दो शराब तस्करों को भी पकड़ा गया है। कार में शराब भरी हुई थी। दोनों युवक मुरार इलाके में किसी को डिलीवरी देने आए थे। घटना शनिवार-रविवार दरमियान मुरार इलाके की है। फिलहाल पुलिस पूछताछ कर रही है।
सीएसपी मुरार आरएन पचौरी ने बताया कि शनिवार-रविवार दरमियानी रात मुरार थाना में पदस्थ उपनिरीक्षक जयकिशन गश्त कर रहे थे। जब वह बारादरी पर पहुंचे तो उन्हें एक कार बार-बार वहां निकलती दिखी। इस पर उन्हें संदेह हुआ। उन्होंने चालक को रोकने का इशारा किया तो कार चालक अपने वाहन की स्पीड बढ़ाकर भाग गया। इस पर उन्होंने पीछा किया और थाने से फोर्स को कॉल किया। कार सवार हवा से बातें कर रहे थे। पुलिस को पीछे आते देख कार सवार घासमण्डी की तरफ से होते हुए सिंहपुर रोड की तरफ निकल गए।
यहां से सात नंबर चौराहा होते हुए गणेश कॉलोनी की तरफ भागे। आखिरकार एक घंटे की मशक्कत और घेराबंदी के बाद जब कार गणेश कॉलोनी के पास पहुंची तो पुलिस ने उसे पकड़ लिया, लेकिन उसमें सवार दोनों युवक कूदकर भाग गए। पर पुलिस की दूसरी टीम ने भाग रहे दोनों युवकों को भी पीछा कर गिरफ्तार किया है। कार की तलाशी ली तो कार में 388 क्वार्टर शराब के बरामद हुए। पुलिस ने कार व शराब को जब्त कर शराब तस्करों से पूछताछ की तो उनकी पहचान सोनू बाथम, महेश बाथम निवासी ग्वालियर के रूप में हुई है।
लॉकडाउन में बढ़ गई थी डिमांड
पकड़े गए शराब तस्करों ने पुलिस को बताया है कि वह यह शराब भिंड के गोहद से लेकर आए थे और इसे मुरार इलाके में ठिकाने लगाना था। कोरोना कर्फ्यू के दौरान शराब की दुकाने बंद होने पर अवैध शराब की कीमत और डिमांड काफी बढ़ गई है। वह कई बार शराब लेकर आ चुके हैं। शराब किसको देना थी उसके बारे में अभी कुछ नहीं बताया है। उनके पास एक नंबर है जिस पर कॉल कर पता लगता कि यह शराब किसे देना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva zho_Hant eng_Latn